b'\n_START_ARTICLE_\nKohtups\xc3\xbchholoogia\n_START_PARAGRAPH_\nKohtups\xc3\xbchholoogia (ingl.k forensic psychology) on kliinilise ps\xc3\xbchholoogia rakendusvaldkond isikute ps\xc3\xbc\xc3\xbchilise seisundi ning sellega seotud toimetulekutaseme hindamiseks \xc3\xb5iguslikus kontekstis. _NEWLINE_Ps\xc3\xbchholoogia kaasatakse protsessi mitte\xc3\xb5iguslike eriteadmistena. Ps\xc3\xbchholoog hindab v\xc3\xa4givaldsusriski, isiksuseomaduste ja \xc3\xb5igusrikkumise seoseid ning kognitiivsete v\xc3\xb5imetega seotud spetsiifilisi probleeme. Kaasaegne kohtups\xc3\xbchholoogia on arenenud koosk\xc3\xb5las kliinilise ps\xc3\xbchholoogia arenguga, alates 20. sajandi viimasest kolmandikust. See on valdavalt kliinilise ps\xc3\xbchholoogia valdkond. 2001. aastal tunnustas Ameerika Ps\xc3\xbchholoogide Assotsiatsioon ametlikult kohtups\xc3\xbchholoogiat kui ps\xc3\xbchholoogia eriharu.\n_START_SECTION_\nAjalooline \xc3\xbclevaade\n_START_PARAGRAPH_\nPs\xc3\xbchholoogide kaasamine \xc3\xb5iguslikku konteksti sai alguse tunnistajate \xc3\xbctluste uurimisest. James McKeen Cattell korraldas 1893. aastal uurimist\xc3\xb6\xc3\xb6 k\xc3\xa4igus katse, kus palus Kolumbia \xc3\xbclikooli tudengitel vastata mitmesugustele k\xc3\xbcsimustele, ning hiljem hinnata neil enda enesekindlust vastamisel. Tulemustest n\xc3\xa4htus, et enesekindlus ei olnud alati korrelatsioonis \xc3\xb5igete vastustega. Tudengid olid vastamisel ka \xc3\xbcllatavalt ebat\xc3\xa4psed. Cattelli uuringute tulemused \xc3\xa4ratasid ps\xc3\xbchholoogides huvi pealtn\xc3\xa4gijate \xc3\xbctluste uurimise vastu._NEWLINE_Alfred Binet replikeeris Prantsusmaal 20. sajandi alguses Cattelli uurimusi. Ka Binet\' loodud vaimse v\xc3\xb5imekuse testidel on oluline osa kohtups\xc3\xbchholoogia arengus: nende p\xc3\xb5hjal t\xc3\xb6\xc3\xb6tati v\xc3\xa4lja kohtups\xc3\xbchholoogia valdkonnas kasutatavad m\xc3\xb5\xc3\xb5dikud._NEWLINE_William Stern tegeles 20. sajandi alguses tunnistajate \xc3\xbctluste eksperimentaalse uurimisega. Ta leidis, et subjektiivne veendumus oma \xc3\xbctluste siiruses ja \xc3\xb5igsuses ei garanteeri "objektiivset t\xc3\xb5de"; sisendavad k\xc3\xbcsimused m\xc3\xb5jutavad tunnistajate \xc3\xbctlusi nende j\xc3\xa4lgitud s\xc3\xbcndmuste kohta; t\xc3\xa4iskasvanud ja lapsed annavad oluliselt erinevaid \xc3\xbctlusi; nendel s\xc3\xbcndmustel, mis leiavad aset s\xc3\xbcndmuse pealtn\xc3\xa4gemise ja selle kohta \xc3\xbctluste andmise vahel, on suur m\xc3\xb5ju \xc3\xbctluste t\xc3\xa4psusele._NEWLINE_Sigmund Freud soovitas 1906. aasta k\xc3\xb5nes Austria kohtunikele kasutada vabade assotsiatsioonide tehnikat kohtus t\xc3\xb5e tuvastamisel. Ps\xc3\xbchhoanal\xc3\xbc\xc3\xbcsi meetodite kasulikkus oli Freudi hinnangul nii ilmne, et ilma pikema jututa v\xc3\xb5iks selle meetodiga saadud tulemused kohtuotsuse alusena kasutusele v\xc3\xb5tta._NEWLINE_Hugo M\xc3\xbcnstenberg avaldas 1908. aastal raamatu "On the Witness Stand", kus ta v\xc3\xa4itis, et ps\xc3\xbchholoogia on igati valmis, et \xc3\xb5iguss\xc3\xbcsteem selle k\xc3\xa4iku v\xc3\xb5taks, kuid muuhulgas avaldas ta ka arvamust, et juristid lihtsalt ei ole suutelised ps\xc3\xbchholoogiast aru saama. Juristid j\xc3\xa4id siiski seisukohale, et ps\xc3\xbchholoogia meetodid ei ole sugugi nii t\xc3\xa4psed ja nende kohtupraktikas kasutuselev\xc3\xb5tuni tuleb teha veel palju t\xc3\xb6\xc3\xb6d. 1917. aastal leidis M\xc3\xbcnsterbergi \xc3\xb5pilane William Martson, et s\xc3\xbcstoolne verer\xc3\xb5hk on tugevas positiivses korrelatsioonis valetamisega. See avastus oli hiljem abiks kaasaegse pol\xc3\xbcgraafi v\xc3\xa4ljat\xc3\xb6\xc3\xb6tamisel. Ameerika kohtups\xc3\xbchholoogia oluline areng algas aga p\xc3\xa4rast teist maailmas\xc3\xb5da, kui ps\xc3\xbchholooge hakati kaasama ekspertidena kohtuprotsessidesse._NEWLINE_Oma panuse kohtups\xc3\xbchholoogia arengusse 20. sajandi teisel poolel ja 21. sajandil on kahtlemata andnud ka Elizabeth Loftus, kes on tuntud tunnistajate \xc3\xbctluste ja valem\xc3\xa4lestuste uurijana ning olnud kohtus eksperdiks tunnistajate \xc3\xbctluste hindamisel.'